Артюр Рембо
О, замъци…

Превод от френски: Кирил Кадийски, —

chitanka.info

О, замъци, о, старини!

Духа си кой не оскверни?

О, замъци, о, старини!

Аз зная цялата магия

на щастието — как да крия.

Но „да живее“, щом подел

е песен галският петел.

Не, нямам повече стремежи —

то моя път в света бележи.

С душа и плът е Прелестта,

усилията пръсва тя.

Кой днес на словото разчита?

Щом то побягва и отлита.

О, замъци, о, старини!

Нещастието връхлети ли,

злочест ще скитам аз, без сили.

Презрението му — уви! —

най-бързо ще ме умъртви.

О, замъци, о, старини!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.